Predkladacia správa

Vláda SR uznesením číslo 445 z 25. apríla 2002 uložila ministrovi financií v bode B.8. výdavky rozpočtových kapitol (vrátane krajských úradov) z titulu ich vyšších príjmov realizovať len na základe rozhodnutia vlády s termínom plnenia do 31. decembra 2002.

	V kapitole Ministerstva práce, sociálnych vecí a rodiny SR vznikla požiadavka prekročenia limitu výdavkov v sume 5 000 000 Sk v roku 2002 nad rámec rozpočtového limitu výdavkov na rok 2002 z dôvodu skutočne dosiahnutých vyšších príjmov. Príjmy kapitoly podľa účtovného stavu k 30. 11. 2002 boli dosiahnuté vo výške 107,8 % (očistené o príjmy, o ktoré bolo možné zvýšiť výdavky kapitoly podľa § 20 a § 52 zákona NR SR č. 303/1995 Z. z. o rozpočtových pravidlách v znení neskorších predpisov). 

	29. 11. 2002 boli vytvorené zdroje vo výške 5 000 000 Sk vo  Fonde náhradného výživného prevodom z Fondu národného majetku SR v zmysle §  13 ods. 2 zákona číslo 245/2002 Z. z. o náhradnom výživnom a Fonde náhradného výživného a ktorým sa mení a dopĺňa zákon č.94/1963 Zb. Zákon o rodine v znení neskorších predpisov.

	Ku dňu 30. 11. 2002 zákonom č. 638/2002 Z. z., ktorým sa mení zákon č. 245/2002 Z. z. o náhradnom výživnom a Fonde náhradného výživného a ktorým sa mení a dopĺňa zákon č.94/1963 Zb. Zákon o rodine v znení neskorších predpisov bol Fond náhradného výživného zrušený a v zmysle § 1 ods. 3 zákona č. 638/2002 Z. z. sa zostatok zdrojov stáva príjmom rozpočtovej kapitoly Ministerstvo práce, sociálnych vecí a rodiny SR (bol k 11. 12. 2002 prevedený na príjmový účet Ministerstva práce, sociálnych vecí a rodiny SR). Záväzky Fondu náhradného výživného prechádzajú v zmysle § 1 ods. 5 zákona č. 638/2002 Z. z. na Ministerstvo práce, sociálnych vecí a rodiny SR.

	Ministerstvo práce, sociálnych vecí a rodiny SR vzhľadom na napätosť rozpočtu nemá vytvorené zdroje v rozpočte kapitoly na rok 2002 na finančné krytie nárokov oprávneným osobám, vyplývajúcim zo záväzkov Fondu náhradného výživného. 

Keďže konanie o vyplatení nárokov oprávneným osobám, v ktorom nebolo právoplatne rozhodnuté do nadobudnutia účinnosti zákona č. 638/2002 Z. z. sa dokončí podľa zákona č. 245/2002 Z. z., vzniká reálna možnosť výdavkov Ministerstva práce, sociálnych vecí a rodiny SR v tejto veci aj v roku 2003. Vládny návrh zákona o štátnom rozpočte na budúci rok nezahŕňa výdavky kapitoly na tento účel.

Na základe uvedeného sa v uznesení navrhuje schváliť povolenie prekročiť limit výdavkov kapitoly Ministerstva práce, sociálnych vecí a rodiny SR v roku 2002 v sume  5 000 000 Sk nad rámec rozpočtového limitu výdavkov na rok 2002. Podľa uznesenia sa zabezpečí prevod prostriedkov na použitie počas zákonnej lehoty na krytie nárokov oprávneným osobám, ktoré vznikli ako záväzky Fondu náhradného výživného.